**Konsta Kurikka** (s. 24. tammikuuta 2001 Juva) on suomalainen baseballpelaaja ja entinen pesäpalloilija.

Ura pesäpallossa
----------------

Kurikka aloitti pesäpalloilun 6-vuotiaana Juvan Nuorisopesiksessä, mutta on varsinaisesti Siilinjärven Pesiksen kasvatti. Hän on pelannut sittemmin Imatran Pallo-Veikkojen, Kiteen Pallon ja Sotkamon Jymyn junioreissa. Kurikka teki Superpesis-debyyttinsä vain 16-vuotiaana 30. toukokuuta 2017 kotona Alajärven Ankkureita vastaan. Hän toi ottelussa kaksi juoksua. Kurikka löi ensimmäisen kunnarinsa Superpesiksessä 24. heinäkuuta 2018 Alajärven Ankkureita vastaan. Hänet palkittiin joukkueensa parhaana pelaajana. Kaudeksi 2020 Kurikka siirtyi Sotkamon Jymyyn tähtäämään Suomenmestaruutta, jossa hän voitti mestaruuden sekä A-pojissa että Superpesiksessä.

Marraskuussa 2021 Kurikka teki valinnan baseballin suhteen ja jätti pesäpallon. Hänen heittokätensä oli noteerattu maailmalla ja mies saikin heti sopimuksen Espanjan pääsarjaan Valencia Antorchan joukkueeseen.

Pelityyli pesäpallossa
----------------------

Sotkamon Jymyn pelinjohtaja Jani Komulainen pitää Kurikkaa yhtenä lahjakkaimmista pesäpalloilijoista ja kuvailee häntä heinäkuussa 2020 näin: 

> » Hänen fyysiset ominaisuutensa ovat huippuluokkaa heiton, lyönnin ja nopeuden näkökulmasta. Hän on ehdottomasti potentiaalinen tulevaisuuden huippupelaaja, Kurikalla on eniten kehitettävää taktisella puolella.» 
> 
> 

> » Hän on hyvin positiivinen ja aurinkoinen kaveri. Konsta saa aina muut hyvälle tuulelle, mikä on iso arvo joukkuelajissa. Välillä tulee epäonnistumisia, mutta joukkueen fiilis pysyy hyvänä, kun on Konstan kaltaisia pelaajia, jotka naureskelevat ja muistavat kertoa juttuja» 
> 
>

Saavutukset pesäpallossa
------------------------

* SM-kulta (2020)
* A-poikien Itä–Länsi-ottelu (2019)
* B-poikien Itä–Länsi-ottelu (2018)

Baseball-ura
------------

Kurikka on kertonut olevansa kiinnostunut tekemään uraa baseballin parissa Yhdysvalloissa, jos saa siihen mahdollisuuden. Hänen mielestään olisi hienoa olla ensimmäinen suomalainen baseball-pelaaja Yhdysvalloissa. Huhtikuussa 2021 hän pelasi baseballin Saksan Bundesliigassa Heidenheim Heideköpfen riveissä yhdessä ottelussa. Syksyllä 2021 Kurikka solmi sopimuksen Espanjan pääsarjassa pelaavan Valencia Antorchan kanssa. Vuoden 2022 aikana hän pelasi ammattilaisotteluita sekä Espanjan lisäksi myös Saksassa. Kurikka kertoi mediassa kaivanneensa muutosta, koska Espanjan sarjan ammattimaisuus ei ollut sillä tasolla mitä hän toivoi. Loppukaudeksi hän siirtyikin Bundesliigaan ja johdatti joukkueensa puolivälieriin, johon kausi kuitenkin loppui. Kurikka teki lokakuun 2022 alusta alkavan sopimuksen Australian pääsarjassa ABL:ssä pelaavan Brisbane Bandits -joukkueen kanssa. Hän on ensimmäinen ABL:ssä pelaava suomalainen kautta aikain. Lisäksi Kurikka pelaa United International Baseball League -nimisessä ammattilaissarjaa. UIBL alkaa helmikuussa 2023 yhdeksän ottelun näytösturnauksella Dubaissa. Pohjoismaista on Kurikan lisäksi mukana vain yksi pelaaja. Uransa alkumetrit Konsta Kurikka on rahoittanut yhteistyökumppani yritystensä tuella. Lokakuussa 2022 Konsta Kurikka pääsi osaksi suomalaisten nuorten urheilu talenttien kasvurahoittaja Sport Fundin tiimiä. Kurikka on kertonut Sport Fundin kanssa solmimansa sopimuksen olleen merkittävä palanen kohti MLB:tä tähtäävää matkaansa.

Kurikka varattiin marraskuussa 2023 varausnumerolla 25 uuden Baseball United -liigan Abu Dhabi Falcons -joukkueeseen. joka pelaa ensimmäiset pelinsä marraskuussa 2023 Dubaissa. Kurikka valittiin myös Dubaissa 24.–25. marraskuuta 2023 pelattavaan uuden ammattilaisliigan Baseball Unitedin kaksiosaiseen All Star -otteluun. 

### Baseball-pelityyli

Kurikan pelipaikka baseballissa on syöttäjä. Uransa alkumetreillä Espanjassa ja Saksassa hän hän pelasi pääosin relief-ja closer-syöttäjänä. Australiassa hän on kuitenkin vakiinnuttanut roolinsa avaavana syöttäjänä eli starting picherinä. Kurikan vahvuutena syöttäjänä on hänen kapasiteettinsa syöttää todella kovaa. Hänen fastball-syöttönsä lähtee parhaimmillaan kädestä 94 mph-nopeudella, joka muutettuna kilometreiksi tunnissa on 151 km/h. Hänen syöttövalikoimansa koostuu fastballin lisäksi changeup-, slider- ja cutter-syötöistä. Pesäpallotaustan huomioiden hän on kertonut syötön varioimisen ja off-speed-kierresyöttöjen harjoittelun olevan suurimmassa roolissa hänen harjoittelussaan. Kovaheittoisena pesäpalloilijana hänellä on pohja fastballin syöttämiseen, mutta pesäpalloa heitettäessä palloon ei pyritä saamaan lainkaan kierrettä. Kurikan kovin mitattu syöttö on ollut 151,2 kilometriä tunnissa. Jo nuoresta saakka kovassa vastuussa aikuisten peleissä marinoituneen Kurikan vahvuudeksi luetaan myös hänen rauhallisuutensa ja paineensietokykynsä syöttökummulla.

Lähteet
-------

* Kurikan pelaajakortti Sotkamon Jymyn kotisivulla
* 

### Viitteet

1. 1 2  Pelaajakortti – Konsta Kurikka Suomen Pesäpalloliitto ry. Viitattu 6.8.2023.
2. ↑  Moilanen, Mika: Matkalla mahdottomaan *HS.fi*.  16.3.2021. Viitattu 12.3.2022.
3. 1 2 3 4  Arkko, Simo: Superpesiksen huippulupaava Konsta Kurikka, 19, heittää niin kovaa, että jopa baseballin MLB-etsivät ovat kiinnostuneita *yle.fi*.  22.7.2020. Yleisradio. Viitattu 21.3.2021.
4. ↑  Konsta Kurikka - Pesäpallon tulospalvelu *pesistulokset.fi*. Suomen Pesäpalloliitto ry. Viitattu 6.8.2023.
5. ↑  30.5.2017 18:02 Imatra - Alajärvi, Miesten Superpesis *pesistulokset.fi*. Suomen Pesäpalloliitto ry. Viitattu 6.8.2023.
6. ↑  24.7.2018 18:00 Imatra - Alajärvi, Miesten Superpesis *pesistulokset.fi*. Suomen Pesäpalloliitto ry. Viitattu 6.8.2023.
7. ↑  Niskanen, Ville: Juvalla juhlitaan torstaina pesäpallomestaria - Konsta Kurikka tuo "Pojan" Juvalle *ita-savo.fi*.  19.10.2020. Kaakon Viestintä oy. Viitattu 21.3.2021.
8. ↑  Pesäpallolupaus Konsta Kurikka haluaa mitata potentiaalinsa baseballissa – "Olisi hienoa saada Suomesta ensimmäinen pelaaja Amerikan maille" *ess.fi*.  16.3.2021. Viitattu 21.3.2021.
9. ↑  Konsta Kurikan baseball-haaveille vauhtia – debytoi Saksan puoliammattilaissarjassa *yle.fi*.  21.4.2021. Viitattu 21.5.2021.
10. ↑  Konsta, 21, kolminkertaisti tulonsa alle vuodessa – rohkea temppu vei toiselle puolelle maailmaa *www.iltalehti.fi*. Viitattu 29.9.2022.
11. 1 2  Konsta Kurikka kohtaa 250 miljoonan dollarin miehen – Lataa hurjan tavoitteen *www.iltalehti.fi*. Viitattu 23.11.2023.